钦定古今图书集成/明伦汇编/闺媛典/第079卷 > 柯氏高氏
## 钦定古今图书集成/明伦汇编/闺媛典/第079卷 > 柯氏高氏

按《汝宁府志》：“柯氏，信阳辽州知州李呈章妻高氏，其
侧室也。同夫之任，遭流寇猖獗，章自度难支，与妻妾
诀曰：‘我有官守，宜与社稷为存亡，汝辈各携子归里，
为宗祧计’。二人泣下曰：‘君自顾社稷，妾等生死无相
虑也’。章坚意遣归。及章遇难，信至，二妇擗踊哀泣，相
向投缳。诸女戚解救，婉劝曰：‘汝知夫遣归之意乎？欲
保其子也。若愤不顾子，不亦重伤泉下之心乎’？”遂勉
进水浆，艰辛教子。阅数年，信阳城陷，二妇据地大恸
曰：“避辽州之难而强生，盖为子也。今子可自立，正我
两人尽节时也！”携手坠城死。